ET Euroopa Liidu Teataja C 138/2

Hiina Rahvavabariigist pärit magneesiumoksiidi impordi suhtes kohaldatavate dumpinguvastaste meetmete aegumise läbivaatamise algatamise teadaanne

(2004/C 138/02)

Pärast teadaande (1) avaldamist Hiina Rahvavabariigist (edaspidi “asjaomane riik”) pärit magneesiumoksiidi impordi suhtes kohaldatavate dumpinguvastaste meetmete kehtivuse eelseisva lõppemise kohta sai komisjon nõukogu määruse (EÜ) nr 384/96 (2) (edaspidi “algmäärus”) artikli 11 lõike 2 kohase läbivaatamistaotluse.

1. LÄBIVAATAMISTAOTLUS

Taotluse esitas 9. märtsil 2004 Eurométaux (edaspidi “taotleja”) tootjate nimel, kelle toodang moodustab olulise osa, käesoleval juhul üle 20 % ühenduse magneesiumoksiidi kogutoodangust.

2. TOODE

Vaatlusalune toode on Hiina Rahvavabariigist pärit magneesiumoksiid (edaspidi “asjaomane toode”), mis praegu kuulub CN-koodi ex 2519 90 90 (TARICi koodi 25199090*10) alla. CN-kood on esitatud üksnes teavitamise eesmärgil.

3. OLEMASOLEVAD MEETMED

Praegu kohaldatav meede on nõukogu määrusega (EÜ) nr 1334/1999 (3) kehtestatud lõplik dumpinguvastane tollimaks.

4. LÄBIVAATAMISE PÕHJUSED

Taotlust põhjendatakse väitega, et meetmete kehtivuse lõppemine tingiks tõenäoliselt dumpingu ja ühenduse tootmisharule tekitatava kahju jätkumise või kordumise. Algmääruse artikli 2 lõike 7 sätteid silmas pidades määras taotleja normaalväärtuse Hiina Rahvavabariigi puhul käesoleva teadaande lõike 5.1 punktis d nimetatud asjakohase turumajandusriigi hinna põhjal. Väide, et dumping jätkub, põhineb eelmises lauses sätestatud normaalväärtuse võrdlemisel asjaomase toote ühendusse eksportimiseks müügil kehtivate ekspordihindadega.

Sellel põhjal on arvestatud dumpingumarginaal märkimisväärne.

Seoses dumpingu kordumisega väidetakse ka, et eksport teistesse kolmandatesse riikidesse, s.o Ungarisse, Jaapanisse ja USAsse, toimub dumpinguhindadega.

Taotleja väidab veel, et kahjustav dumping tõenäoliselt jätkub. Sellega seoses tõendab taotleja, et kui meetmed tunnistatakse kehtetuks, suureneb tõenäoliselt asjaomase toote praegune imporditase tänu kasutamata tootmisvõimsuse olemasolule ja suurtele reservidele asjaomases riigis.

Lisaks väidab taotleja, et kahju kõrvaldamine tuleneb peamiselt meetmete olemasolust ning märkimisväärse impordi kordumine dumpinguhindadega asjaomasest riigist viib tõenäoliselt ühenduse tööstusele tekitatava kahju kordumisele, kui meetmed tunnistatakse kehtetuks.

5. MENETLUS

Pärast nõuandekomiteega konsulteerimist leiab komisjon, et meetmete aegumise läbivaatamise algatamiseks on piisavalt tõendusmaterjali, ning algatab läbivaatamise kooskõlas algmääruse artikli 11 lõikega 2.

5.1. Dumpingu ja kahju tõenäosuse kindlaksmääramise menetlus

Uurimisel määratakse kindlaks, kas meetmete aegumisel oleks tõenäoline või mitte dumpingu ja kahju jätkumine või kordumine.

a) Väljavõtteline uuring

Pidades silmas käesolevasse menetlusse kaasatud osapoolte ilmset arvu, võib komisjon otsustada kohaldada väljavõttelist uuringut kooskõlas algmääruse artikliga 17.

i) Hiina Rahvavabariigi eksportijate/tootjate väljavõtteline uuring

Selleks et võimaldada komisjonil otsustada, kas väljavõtteline uuring on vajalik, ning kui on, siis valida valim, palutakse käesolevaga kõigil eksportijatel, tootjatel või nende nimel tegutsevatel esindajatel teatada endast, võttes ühendust komisjoniga, ning esitada oma äriühingu või äriühingute kohta käesoleva teadaande lõike 6 punkti b alapunktis i sätestatud tähtaja jooksul ja lõikes 7 osutatud vormis järgmine teave:

— nimi, aadress, e-posti aadress, telefon ja faks ja/või teleks ning kontaktisik,

— käive kohalikus vääringus ning ajavahemikul 1. aprill 2003 kuni 31. märts 2004 ühendusse ekspordiks müüdud asjaomase toote maht tonnides,

— käive kohalikus vääringus ning ajavahemikul 1. aprill 2003 kuni 31. märts 2004 teistesse kolmandatesse riikidesse ekspordiks müüdud asjaomase toote maht tonnides,

— äriühingu täpne tegevusala seoses asjaomase toote tootmisega ning asjaomase toote toodangu maht tonnides, tootmisvõimsus ja investeeringud tootmisvõimsusse ajavahemikul 1. aprill 2003 kuni 31. märts 2004,

— kõigi asjaomase toote tootmisse ja/või müüki (eksport ja/või omamaine) kaasatud seotud äriühingute (4) nimed ja täpsed tegevusalad,

— mis tahes muu asjakohane teave, mis aitaks komisjoni valimi valimisel,

— märge selle kohta, kas äriühing või äriühingud on nõus nende kaasamisega valimisse, mis eeldab küsimustikule vastamist ja nende vastuse kohapeal uurimise aktsepteerimist.

Selleks, et komisjon saaks teavet, mida ta peab vajalikuks eksportijate/tootjate valimi valimisel, võtab ta lisaks ühendust ekspordiriigi ametiasutustega ja mis tahes teadaolevate eksportijate/tootjate ühendustega.

ii) Importijate väljavõtteline uuring

Selleks et võimaldada komisjonil otsustada, kas väljavõtteline uuring on vajalik, ning kui on, siis valida valim, palutakse käesolevaga kõigil importijatel või nende nimel tegutsevatel esindajatel teatada endast komisjonile ning esitada oma äriühingu või äriühingute kohta käesoleva teadaande lõike 6 punkti b alapunktis i sätestatud tähtaja jooksul ja lõikes 7 osutatud vormis järgmine teave:

— nimi, aadress, e-posti aadress, telefon ja faks ja/või teleks ning kontaktisik,

— äriühingu kogukäive eurodes ajavahemikul 1. aprill 2003 kuni 31. märts 2004,

— töötajate koguarv,

— äriühingu täpne tegevusala seoses asjaomase tootega,

— Hiina Rahvavabariigist pärit asjaomase toote ühendusse impordi ja ühenduses toimunud edasimüügi maht tonnides ja väärtus eurodes ajavahemikul 1. aprill 2003 kuni 31. märts 2004,

— kõigi asjaomase toote tootmisse ja/või müüki kaasatud seotud äriühingute (5) nimed ja täpsed tegevusalad,

— mis tahes muu asjakohane teave, mis aitaks komisjoni valimi valimisel,

— märge selle kohta, kas äriühing või äriühingud on nõus nende kaasamisega valimisse, mis eeldab küsimustikule vastamist ja nende vastuse kohapeal uurimise aktsepteerimist.

Selleks et komisjon saaks teavet, mida ta peab vajalikuks importijate valimi valimisel, võtab ta lisaks ühendust mis tahes teadaolevate importijate ühendustega.

iii) Valimite lõplik valik

Kõik huvitatud isikud, kes soovivad esitada mis tahes asjakohast teavet seoses valimi valimisega, peavad seda tegema käesoleva teadaande lõike 6 punkti b alapunktis ii sätestatud tähtaja jooksul.

Komisjon teeb valimi lõpliku valiku, olles konsulteerinud asjaomaste isikutega, kes on väljendanud oma soovi olla valimis.

Valimitesse kuuluvad äriühingud peavad vastama küsimustikule käesoleva teadaande lõike 6 punkti b alapunktis iii sätestatud tähtaja jooksul ning tegema uurimise raames koostööd.

Kui ei toimu piisavat koostööd, võib komisjon teha oma järeldused kättesaadavate faktide põhjal vastavalt algmääruse artikli 17 lõikele 4 ja artiklile 18. Kättesaadavate faktide põhjal tehtud järeldus võib olla asjaomasele isikule ebasoodsam, nagu on selgitatud käesoleva teadaande lõikes 8.

b) Küsimustikud

Uurimise seisukohast vajalike andmete saamiseks saadab komisjon küsimustikud ühenduse tootmisharule ja ühenduse tootjate mis tahes ühendusele, valimisse kuuluvatele Hiina Rahvavabariigi eksportijatele/tootjatele, eksportijate/tootjate mis tahes ühendusele, valimisse kuuluvatele importijatele, taotluses nimetatud või kõnealusele läbivaatamisele kuuluvate meetmeteni viinud uurimistel koostööd tegevale importijate ühendusele ning asjaomase ekspordiriigi ametiasutustele.

Igal juhul peaksid kõik huvitatud isikud võtma viivitamata faksi teel komisjoniga ühendust, et saada teada, kas nad on taotluses loetletud, ning taotleda vajadusel küsimustikku käesoleva teadaande lõike 6 punkti a alapunktis i sätestatud tähtaja jooksul, tingimusel et käesoleva teadaande lõike 6 punkti a alapunktis ii sätestatud tähtaega kohaldatakse kõigi huvitatud isikute suhtes.

c) Teabe kogumine ja poolte ärakuulamine

Kõigil huvitatud isikutel palutakse teha teatavaks oma seisukohad, esitada muud teavet kui küsimustiku vastustes ja esitada tõendusmaterjal. Komisjon peab saama sellise teabe ja tõendusmaterjalid käesoleva teadaande lõike 6 punkti a alapunktis ii sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, mis näitab, et neil on selleks konkreetsed põhjused. Taotlus tuleb esitada käesoleva teadaande lõike 6 punkti a alapunktis iii sätestatud tähtaja jooksul.

d) Turumajandusriigi valik

Eelmisel uurimisel kasutati Indiat asjakohase turumajandusriigina, et määrata kindlaks normaalväärtus Hiina Rahvavabariigi puhul. Nüüd on taotleja teinud ettepaneku kasutada sel eesmärgil Austraaliat või USAd. Huvitatud isikutel palutakse käesolevaga kommenteerida kõnealuste riikide sobivust käesoleva teadaande lõike 6 punktis c sätestatud tähtaja jooksul.

5.2. Ühenduse huvi hindamise menetlus

Vastavalt algmääruse artiklile 21 ning juhul, kui dumpingu ja kahju jätkumise tõenäosus on leidnud kinnitust, määratakse kindlaks, kas jätta jõusse või tunnistada kehtetuks dumpinguvastased meetmed, tingimusel et see ei ole vastuolus ühenduse huvidega. Seepärast võivad ühenduse tööstusharu, importijad, neid esindavad ühendused, kasutajate esindajad või tarbijaid esindavad organisatsioonid, tingimusel et nad tõendavad, et nende tegevusala ja asjaomase toote vahel on objektiivne seos, käesoleva teadaande lõike 6 punkti a alapunktis ii sätestatud üldtähtaja jooksul endast teatada ja esitada komisjonile teave. Isikud, kes on toiminud kooskõlas eelmise lausega, võivad taotleda, et nad ära kuulataks, esitades konkreetsed põhjused, miks nad tuleks ära kuulata, käesoleva teadaande lõike 6 punkti a alapunktis iii sätestatud tähtaja jooksul. Tuleks märkida, et vastavalt artiklile 21 esitatud mis tahes teavet võetakse arvesse üksnes siis, kui see esitatakse koos faktiliste tõenditega.

6. TÄHTAJAD

a) Üldtähtajad

i) Küsimustiku taotlejatele

Kõik huvitatud isikud, kes ei teinud koostööd uurimisel, mille tulemusel kehtestati praegu läbivaadatavad meetmed, peaksid taotlema küsimustikku niipea kui võimalik, ent hiljemalt 15 päeva jooksul pärast käesoleva teadaande avaldamist Euroopa Liidu Teatajas.

ii) Isikutele, kes teatavad endast, esitavad küsimustikule vastuseid ja mis tahes muud teavet

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et algmääruses sätestatud enamiku menetlusõiguste kasutamine sõltub sellest, kas isik on endast teatanud eespool nimetatud ajavahemiku jooksul.

Valimisse kuuluvad äriühingud peavad esitama küsimustiku vastused käesoleva teadaande lõike 6 punkti b alapunktis iii määratletud tähtaja jooksul.

iii) Ärakuulamised

Peale selle võivad kõik huvitatud isikud sama 40päevase tähtaja jooksul taotleda komisjonilt ärakuulamist.

b) Eritähtaeg väljavõttelise uuringu puhul

i) Komisjon peaks saama lõike 5.1 punkti a alapunktis i ja lõike 5.1 punkti a alapunktis ii määratletud teabe 15 päeva jooksul pärast käesoleva teadaande avaldamist Euroopa Liidu Teatajas, arvestades, et komisjon kavatseb konsulteerida asjaomaste isikutega, kes on avaldanud soovi kuuluda valimisse selle lõplikul kindlaksmääramisel 21 päeva jooksul pärast käesoleva teadaande avaldamist Euroopa Liidu Teatajas.

ii) Kogu valimi kindlaksmääramise puhul olulise muu teabe, millele on osutatud lõike 5.1 punkti a alapunktis iii, peab komisjon saama 21 päeva jooksul pärast käesoleva teadaande avaldamist Euroopa Liidu Teatajas.

iii) Komisjon peab saama valimisse kuuluvate isikute küsimustike vastused 37 päeva jooksul alates kuupäevast, millal teatati nende valimisse kuulumisest.

c) Eritähtaeg turumajandusriigi valikuks

Uurimise osapooled võivad esitada märkusi selle kohta, kas Austraalia või USA, mida kavatsetakse vastavalt käesoleva teadaande lõike 5.1 punktile d kasutada turumajandusriikidena normaalväärtuse määramisel Hiina Rahvavabariigi puhul, on sobivad. Need märkused peab komisjon saama 10 päeva jooksul pärast käesoleva teadaande avaldamist Euroopa Liidu Teatajas.

7. KIRJALIKUD ESILDISED, KÜSIMUSTIKU VASTUSED JA KIRJAVAHETUS

Kõik huvitatud isikute esitatud esildised ja taotlused peavad olema kirjalikud (mitte elektroonilisel kujul, kui ei ole sätestatud teisiti, ning peavad sisaldama huvitatud isiku nime, aadressi, e-posti aadressi, telefoni ja faksi ja/või teleksit). Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Piiratud” (6) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “KONTROLLIMISEKS HUVITATUD ISIKUTELE”.

Komisjoni postiaadress:

Euroopa Komisjon Kaubanduse peadirektoraat B direktoraat Büroo: J-79 5/16 B-1049 Brüssel Faks (32-2) 295 65 05 Teleks COMEU B 21877

8. KOOSTÖÖSOOVIMATUS

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 18 nii negatiivsed kui positiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse vastavalt algmääruse artiklile 18 toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla isikule ebasoodsam, kui see oleks olnud tema koostöö korral.

(1) ELT C 230, 26.9.2003, lk 2.

(2) EÜT L 56, 6.3.1996, lk 1, viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(3) EÜT L 159, 25.6.1999, lk 1, viimati muudetud nõukogu määrusega (EÜ) nr 985/2003 (ELT L 143, 11.6.2003, lk 1).

(4) Seotud äriühingute mõistet on selgitatud ühenduse tolliseadustiku rakendamist käsitleva komisjoni määruse (EMÜ) nr 2454/93 artiklis 143 (EÜT L 253, 11.10.1993, lk 1).

(5) Seotud äriühingute mõistet on selgitatud ühenduse tolliseadustiku rakendamist käsitleva komisjoni määruse (EMÜ) nr 2454/93 artiklis 143 (EÜT L 253, 11.10.1993, lk 1).

(6) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.